கடந்த ஆண்டு பிப்ரவரியில் மாணவர்கள் தேசவிரோத வழக்கில் கைது செய்யப்பட்டதிலிருந்து ஓராண்டாகவே ஜேஎன்யூவின் பிரச்சினைகள் வெளியுலகுக்குத் தெரிய வந்தன. அன்றிலிருந்து மாணவர்கள் சங்கம், ஆசிரியர்கள் சங்கங்களுடன் பல்கலைக்கழக நிர்வாகம் மோதல் போக் கையே கொண்டுள்ளது. பல்கலைக்கழக வளாகங்களில் போராட்டங்களை நடத்த அனுமதி மறுப்பது, தாக்கப்பட்ட மாணவர் காணாமற்போனது, பிரச்சினைகளில் குரல் கொடுக்கின்ற ஆசிரியர்களுக்கு ஊதியக் குறைப்பு, விளக்கம் கேட்டு தாக்கீது கொடுப்பது, அண்மைக்கால மோதலுக்கு காரணமான மாணவர் சேர்க்கைக் கொள்கைகளில் திருத்தம் செய்வது மற்றும் முனைவர் மற்றும் ஆராய்ச்சிப் படிப்புகளில் மாணவர் சேர்க்கை எண்ணிக்கைக் குறைப்பது என பல்வேறு வகைகளிலும் மோதல்போக்கைக் கொண்டிருப்பது கவலை அளிப்பதாக உள்ளது.